Id-Deputat Kap tal-Oppożizzjoni Beppe Fenech Adami qal illejla fil-Parlament li jaqbel mal-emendi proposti mill-Gvern fl-abbozz ta’ liġi dwar iż-żwieġ u qal li għandha ssir apoloġija lil dawk li batew minħabba l-anomalija li ddaħħlet fis-snin disgħin fejn il-Qorti Ċivili kienet tieqaf tisma’ kawża ta’ annullament jekk parti mill-koppja tieħu l-każ quddiem it-tribunal ekkleżjastiku. Huwa qal li ż-żminijiet inbidlu iżda wieħed ried jara t-tibdil li kien sar snin ilu fid-dawl ta’ dawk iż-żminijiet. Min-naħa tiegħu l-Minsitru George Vella qal li fit-taħditiet mal-Kardinal Carolin, il-Vatikan – waqt li wera li ma kienx jaqbel mal-unjoni ċivili fehem it-tibdil fiż-żminijiet u l-ħtieġa ta’ leġislazzjoni dwar l-unjoni ċivili anki minħabba każi deċiżi fil-Qorti Ewropea tal-Ġustizzja. Il-Minsitru għall-Affarijeit Barranin fisser ukoll ir-relazzjonijiet bejn Malta u l-Vatikan bħala eċċellenti u qal li kull nuqqas ta’ qbil li jista’ jkun hemm fil-futur jiġi diskuss b’rispett reċiproku bejn iż-żewġ naħat. Il-Ministru Vella żied jgħid li fil-laqgħa li kellu mas-Segretarju tal-Istat tal-Vatikan, il-Kardinal Carolin huwa assigurah li l-Gvern Malti se jkompli jappoġġja l-Vatikan fuq il-kwistjoni tal-abort anki jekk jidher skomdu f’fora Ewropej u internazzjonali li jiddiskutu d-drittijiet riproduttivi u ta’ saħħa sesswali tal-mara. Min-naħa tiegħu s-Segretarju Parlamentari responsabbli mill-Ġustizzja Owen Bonniċi qal li l-abbozz se jsolvi inġustizzja li kienet ilha tipperpetwa s-snin. Huwa qal li kien żbaljat li kienet inbidlet il-ligi biex il-Qrati Ċivili jieqfu milli jisimgħu każi dwar n-nullita taż-żwieġ jekk parti waħda tressaq il-każ quddiem it-Tribunal Ekklesjastiku.